05/01/2018 | Administración LocalMunicipal
Abegondo
Aprobación definitiva ordenanza instalaciones de transporte de enerxía eléctrica, gas, auga e hidrocarburos

O Concello Pleno, en sesión extraordinaria celebrada o día 10 de novembro de 2017, acordou a aprobación inicial DA ORDENANZA FISCAL REGULADORA DA TAXA POR UTILIZACIÓN PRIVATIVA OU APROVEITAMENTO ESPECIAL DO DOMINIO PÚBLICO LOCAL POR INSTALACIÓNS DE TRANSPORTE DE ENERXÍA ELÉCTRICA, GAS, AUGA, E HIDROCARBURO e en cumprimento do disposto nos artigos 49 e 70.2 da Lei 7/1985, do 2 de abril, reguladora das bases do réxime Local, someteuse o expediente a información pública polo prazo de trinta días, desde o día seguinte á inserción do anuncio no Boletín Oficial da Provincia, para que puidese ser examinado e presentadas as reclamacións que estimen oportunas. Na data 13 de novembro de 2017 foi publicado o anuncio da aprobación inicial no Boletín Oficial da Provincia (BOP núm.215) e no taboleiro municipal de anuncios por un prazo de trinta días, sen que se producisen reclamacións. Foi publicada a ordenanza íntegra no portal de transparencia do Concello de Abegondo. Ao non presentarse reclamacións durante o prazo de exposición ao público, queda elevado a definitivo o acordo plenario inicial, cuxo texto íntegro se fai público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, reguladora das bases do réxime local. A tenor das facultades normativas outorgadas polos artigos 133.2 e 142 da Constitución Española e artigo 106 da Lei 7/1985 reguladora das bases do réxime local sobre potestade normativa en materia de tributos locais e de conformidade así mesmo ao establecido nos artigos 57, 15 e seguintes, do texto refundido da Lei de facendas locais, aprobado por Real decreto lexislativo 2/2004, do 5 de marzo, e artigos 20 e seguintes do mesmo texto normativo, e en especial o artigo 24.1 do propio corpo normativo, regúlase mediante a presente Ordenanza Fiscal a taxa pola utilización privativa ou o aproveitamento especial do dominio público local das instalacións de transporte de enerxía eléctrica, gas, auga, e hidrocarburos conforme ao réxime e ás tarifas que se inclúen na presente ordenanza resultantes dun informe técnico económico preceptivo cuxo método de cálculo e parámetros previstos neste foron declarados conforme a dereito polo Tribunal Supremo. ARTIGO 1º. ÁMBITO DE APLICACIÓN Veñen obrigados ao pago da taxa que regula a presente ordenanza todas as persoas físicas ou xurídicas, sociedades civís, comunidades de bens e demais entidades a que se refire o artigo 35 da Lei 58/2003, do 17 de decembro, xeral tributaria, que leven a cabo a utilización privativa ou se beneficien de calquera modo do aproveitamento especial do dominio público local coas especificacións e concrecións deste que se dirán, ou que veñan gozando dos devanditos beneficios. A aplicación da presente ordenanza refírese ao réxime xeral, que se corresponde coa taxa a satisfacer establecida no artigo 24.1. a), do texto refundido da Lei reguladora das facendas locais, pola utilización privativa ou o aproveitamento especial do dominio público local, nas que non concorran as circunstancias de ser empresas subministradoras de servizos de interese xeral que afecten á xeneralidade ou a unha parte importante da veciñanza e que ocupen o solo, subsolo ou voo das vías públicas municipais, circunstancias previstas para o artigo 24.1. c). ARTIGO 2º. FEITO IMPOÑIBLE Constitúe o feito impoñible da taxa, conforme ao artigo 20 do texto refundido da Lei de facendas locais, do 5 de marzo de 2004, a utilización privativa ou o aproveitamento especial do dominio público local no seu solo, subsolo e voo, con: Instalacións de transporte de enerxía con todos os seus elementos indispensables que para os meros efectos enunciativos defínense como caixas de amarre, torres metálicas, transformadores, instalacións ou liñas propias de transporte ou distribución de enerxía eléctrica, gas, auga ou outras subministracións enerxéticas, instalacións de bombeo e demais elementos análogos que teñan que ver coa enerxía e que constitúan aproveitamentos ou utilizacións do dominio público local non recollidos neste apartado. Instalacións de transporte de gas, auga, hidrocarburos e similares. O aproveitamento especial do dominio público local producirase sempre que se deban utilizar instalacións das referidas que materialmente ocupan o dominio público en xeral. Para os efectos da presente ordenanza enténdese por dominio público local todos os bens de uso, dominio público ou servizo público que se achen no termo municipal así como os bens comunais ou pertencentes ao común de veciños, exceptuándose por iso os denominados bens patrimoniais. ARTIGO 3º. SUXEITOS PASIVOS Son suxeitos pasivos das taxas, en concepto de contribuíntes, as persoas físicas e xurídicas así como as entidades a que se refire o artigo 35.4 da Lei xeral tributaria, Lei 58/2003, que gocen, utilicen ou aproveiten o dominio público local. Principalmente, serán suxeitos pasivos desta taxa coas categorías e clases que se dirán, as persoas físicas e xurídicas así como as entidades a que se refire o artigo 35.4 da Lei xeral tributaria, Lei 58/2003, que teñan a condición de empresas ou explotadores dos sectores de auga, gas, electricidade, e hidrocarburos, sempre que gocen, utilicen ou aproveiten especialmente o dominio público local en beneficio particular, conforme a algún dos supostos previstos nos artigos 20 e seguintes da Lei de facendas locais tales como as empresas que producen, transportan, distribúen, fornecen e comercializan enerxía eléctrica, hidrocarburos (gasodutos, oleodutos e similares) e auga, así como os seus elementos anexos e necesarios para prestar o servizo neste Concello ou en calquera outro lugar pero que utilicen ou aproveitan o dominio público municipal, afectando as súas instalacións ao dominio público local. ARTIGO 4º. BASES, TIPOS E COTAS TRIBUTARIAS A contía das taxas reguladas na presente ordenanza será a seguinte: Constitúe a cota tributaria a contida nas tarifas que figuran no anexo, conforme ao previsto no artigo 24.1. a) do TRLHL, pola utilización privativa ou o aproveitamento especial do dominio público local. O importe das taxas previstas pola devandita utilización privativa ou o aproveitamento especial do dominio público local, fíxase tomando como referencia o valor que tería no mercado a utilidade derivada da devandita utilización ou aproveitamento, coma se os bens afectados non fosen de dominio público, adoptados á vista dun informe técnico-económico no que se pon de manifesto o valor de mercado. O devandito informe incorpórase ao expediente para a adopción do correspondente acordo, conforme se establece no artigo 25 do RDL 2/2004 en vigor. A tal fin e en consonancia co apartado 1. a) do artigo 24 da Lei reguladora das facendas locais, atendendo á natureza específica da utilización privativa ou do aproveitamento especial, resultará a cota tributaria correspondente para elementos tales como torres, soportes, postes, tubaxes, liñas, condutores, repetidores, etc., que se asentan e atravesan bens de uso, dominio ou servizo público e bens comunais e que en consecuencia, non tendo os suxeitos pasivos a propiedade sobre os terreos afectados, minguan con todo o seu aproveitamento común ou público e obteñen sobre estes unha utilización privativa ou un aproveitamento especial para a súa propia actividade empresarial. A cota tributaria resultará de calcular en primeiro lugar a base impoñible que vén dada polo valor total da ocupación, solo e instalacións, dependendo do tipo de instalación, destino e clase que reflicte o estudo, á que se aplicará o tipo impositivo que recolle o propio estudo en atención ás prescricións das normas sobre cesión de bens de uso e dominio público, de modo que a cota non resulta dun valor directo de instalacións e ocupacións, que é o que constitúe a base impoñible, senón do resultado de aplicar a esta o tipo impositivo. En consecuencia, a cota tributaria da taxa está contida no Anexo de tarifas correspondente ao estudo técnico-económico que forma parte desta ordenanza no que coa metodoloxía empregada obtivo e recolleu a cota tributaria en cada caso. ARTIGO 5º. PERÍODO IMPOSITIVO E DEVINDICACIÓN 1. O período impositivo coincide co ano natural salvo os supostos de inicio ou cesamento na utilización ou aproveitamento especial do dominio público local, casos en que procederá aplicar o rateo trimestral, conforme ás seguintes regras: a) Nos supostos de altas por inicio de uso privativo ou aproveitamento especial, liquidarase a cota correspondente aos trimestres que restan para finalizar o exercicio, incluído o trimestre en que ten lugar a alta. b) En caso de baixas por cesamento na utilización privativa ou aproveitamento especial, liquidarase a cota que corresponda aos trimestres transcorridos desde o inicio do exercicio, incluíndo aquel en que se orixina o cesamento.2. A obrigación de pago da taxa regulada nesta ordenanza nace nos momentos seguintes: a) Cando se trata de concesións ou autorizacións de novos aproveitamentos ou utilizacións privativas do dominio público local, no momento de solicitar a licenza correspondente. b) Cando o goce do aproveitamento especial ou a utilización do dominio público local a que se refire o artigo 1 desta ordenanza non requira licenza ou autorización, desde o momento en que se iniciou o citado aproveitamento ou utilización privativa do dominio público local.3. Cando os aproveitamentos especiais ou utilizacións privativas do dominio público local se prolonguen durante varios exercicios, a devindicación da taxa terá lugar o 1 de xaneiro de cada ano e o período impositivo comprenderá ao ano natural. ARTIGO 6º. NORMAS DE XESTIÓN 1.- A taxa esixirase normalmente en réxime de autoliquidación. Tamén se esixirá mediante a notificación das cotas ao suxeito pasivo cando non exista autoliquidación ou non se presente declaración polo suxeito pasivo en canto aos elementos e demais para achar as cotas tributarias.2.- As cantidades esixibles con arranxo ás tarifas liquidaranse por cada aproveitamento solicitado ou realizado e por cada utilización privativa da seguinte forma: a) Nos supostos de concesións de novos aproveitamentos, xunto coa solicitude de autorización para gozar do aproveitamento especial, presentarase debidamente cuberto o impreso de autoliquidación da taxa ou noutro caso aplicarase o apartado 2 deste artigo en relación co parágrafo seguinte. Alternativamente, poden presentarse na Secretaría os elementos da declaración ao obxecto de que o funcionario municipal competente preste a asistencia necesaria para determinar a débeda. Neste suposto, expedirase un documento de liquidación ao interesado, co obxecto de que pode satisfacer a cota naquel momento, ou no prazo que proceda, nos lugares de pago indicados no propio documento de liquidación. b) En supostos de aproveitamentos ou utilizacións xa existentes ou autorizados, o pago da taxa efectuarase no primeiro trimestre de cada ano. Co fin de facilitar o pago, ou no caso de que o suxeito pasivo non achegue datos, o Concello levará a cabo a pertinente liquidación e poderá remitir ao domicilio do suxeito pasivo un documento liquidatorio apto para permitir o pago en entidade bancaria colaboradora ou na caixa municipal. Non obstante, a non recepción do documento de pago citado non invalida a obrigación de satisfacer a taxa no período determinado polo Concello.3.- O suxeito pasivo poderá solicitar a domiciliación do pago da taxa, nese caso ordenarase o cargo en conta bancaria durante a última quincena do período de pago voluntario establecéndose en tales casos unha bonificación do 5 por 100 da cota tributaria desta taxa, de conformidade ao establecido no artigo 9 apartado 1 do texto refundido da Lei reguladora das facendas locais. ARTIGO 7º.- NOTIFICACIÓNS DAS TAXAS 1.- A notificación da débeda tributaria en supostos de aproveitamentos ou utilizacións a que se refire esta ordenanza realizarase ao interesado, no momento en que se presenta a autoliquidación ou en que leva a cabo a liquidación da mesma, se aquela non se presentase. Non obstante o previsto no apartado anterior, se unha vez verificada a autoliquidación resultase incorrecta, practicarase liquidación complementaria.2.- Nos supostos de taxas por aproveitamentos especiais ou utilización privativa continuada, obxecto desta ordenanza, que ten carácter periódico, notificarase persoalmente mediante liquidación, entendéndose desde ese momento o alta no rexistro de contribuíntes. A taxa de exercicios sucesivos poderá notificarse persoalmente ao suxeito pasivo, ou colectivamente mediante a exposición pública do padrón no taboleiro de anuncios do Concello, polo período correspondente que se anunciará neste último caso o Boletín Oficial da Provincia.3.- As persoas físicas ou xurídicas e demais entidades interesadas na concesión de aproveitamentos ou na utilización privativa regulados nesta ordenanza ou titulares de concesións administrativas ou outras autorizacións legais, que non conten coa preceptiva, no seu caso, licenza municipal, deberán solicitala e cumprir os trámites legais que resulten de aplicación, sen que a falta desta lles exima do pago da taxa.4.- Unha vez autorizada a ocupación sobre os bens a que se refire esta ordenanza, ou establecida esta, se non se determinou con exactitude a duración da autorización que leve o aproveitamento ou a utilización privativa, entenderase prorrogada para os efectos desta ordenanza, ata que se presente a declaración de baixa polos suxeitos pasivos.5.- A presentación da baixa producirá efectos a partir do día primeiro do período natural de tempo seguinte sinalado nos epígrafes das tarifas. A non presentación da baixa determinará a obrigación de continuar aboando a taxa. ARTIGO 8º. INFRACCIÓNS E SANCIÓNS En todo o relativo ao réxime de infraccións e sancións, aplicarase o disposto na vixente Lei xeral tributaria. A presente Ordenanza no seu actual contido, entrará en vigor o día seguinte da súa publicación no Boletín Oficial da Provincia, permanecendo en vigor para exercicios sucesivos ata a súa modificación ou derrogación expresa. Abegondo, 29 de decembro de 2017 O alcalde presidente José Antonio Santiso Miramontes